Man vas ná AfriForum ingrypAngelique se beserings Foto verskaf ŉ Senior beampte van die departement van korrektiewe dienste, wat glo ŉ 10-jarige meisie met sy gordel aangerand het, is in hegtenis geneem nadat die burgerregte-organisasie AfriForum ingegryp het. Nantes Kelder, hoof van AfriForum se ondersoekeenheid, het gesê foto’s van die aanranding is op Facebook versprei waarna die dogtertjie se pa, Eben Meintjies, met hom in verbinding getree het. Die beweerde aanranding het reeds op 9 Desember plaasgevind en die saak is op 10 Desember by die Dawnpark-polisiestasie aanhangig gemaak. Volgens Meintjies het die polisiestasie egter gesloer met die saak. Kelder het Dinsdag uitgevind dat die polisie nog steeds nie beëdigde verklarings van die dogter en haar tweelingsussie afgeneem het nie, en hy het persoonlik die verklarings afgeneem. Hy het daarna die verklarings na die polisiestasie geneem. Meintjies het Kelder daarna weer gekontak nadat die polisie die gesin in kennis gestel het dat hulle die verklarings in Engels by die dogters wou afneem. “Dit sal glad nie regverdig wees teenoor die dogters om van hulle te verwag om die verklarings in Engels af te lê nie, en dit sou ook traumaties vir hulle gewees het om die verklarings weer af te lê,” het Kelder bygevoeg. “Ons wou egter seker maak dat taal nie afbreuk doen aan die saak nie, en het aangebied om die verklarings te vertaal.” Die vertaalde verklarings is Woensdagoggend by die polisie ingehandig en die polisie het Woensdag die beampte, Zwandile Mkhuma, in hegtenis geneem. Hy sal na verwagting Woensdag in die Vosloorus-landdroshof verskyn. Die polisie was reeds in besit van die mediese verslae en foto’s van die voorval. Lees ook: Man vas ná hy glo 10-jarige aanrand